
HENKINEN HYVINVOINTI TYÖSSÄ - TERVEEN TYÖYHTEISÖN TUNNUSMERKKI JA 
VÄLTTÄMÄTÖN EDELLYTYS TYÖYHTEISÖN KEHITTÄMISELLE 


TAUSTAA 
Työn kuormittavuuden muutokset 


Voimakkaat muutokset ovat olleet tyypillisiä työoloille Suomessa ja muualla Euroopassa viime 
vuosikymmeninä. Rakenteellisten muutosten ohella työmenetelmät ovat mm. koneellistumisen 
seurauksena kehittyneet. Tämän johdosta työn fyysinen rasittavuus on vähentynyt; vastaavasti työn 
psyykkisen rasittavuuden koetaan eri tutkimusten mukaan lisääntyneen. Toki edelleen on fyysisesti 
raskaita töitä, jotka rasittavat tekijäänsä myös henkisesti. 


Työolojen aiheuttamaa rasittuneisuutta on seurattu melko järjestelmällisesti varsinkin viime vuosina. 
Tilastokeskus on mitannut työntekijöiden kokemaa työstä aiheutuvaa psyykkistä kuormittuneisuutta 
1970- luvulta lähtien. Näiden mittausten perusteella, joista viimeisin on vuodelta 1997, työn 
psyykkinen rasittavuus on lisääntynyt tasaisesti mittausten aloittamisajankohdan (v. 1977) jälkeen. Nyt 
noin puolet työntekijöistä kokee työnsä henkisesti rasittavana tai erittäin rasittavana. Samansuuntaisia 
tuloksia on saatu myös työministeriön vuosittain tekemällä työolobarometrilla. 


Työterveyslaitoksen vuonna 1997 julkaistun työuupumustutkimuksen mukaan n. 7 % työvoimasta koki 
itsensä uupuneeksi mitattuna kaikilla kolmella työuupumusta kuvaavalla tilalla , jotka olivat: 
ammatillisen omanarvontunnon menettäminen, voimakas väsymys ja kyynisyys. Lisäksi noin 20 % 
työvoimasta koki itsensä voimakkaasti väsyneeksi työstään. Tulokset merkitsevät sitä, että lähes 1/3 
työvoimasta (600 000-700 000) kamppaili työuupumisongelmien kanssa; näistä 7% (n. 140 000 - 160 
000) oli siinä määrin uupuneita, että ilman hoitoa tai kuntoutustoimenpiteitä heidän sairaseläkkeelle 
siirtymisensä oli todennäköisempää kuin kuntoutumisensa työkykyiseksi. 


Tilanne ei ole muuttunut viime aikoina parempaan suuntaan; tätä käsitystä tukevat vastikään julkaistut 
tutkimustulokset. Myös valtiovalta on kiinnittänyt asiaan huomiota: hallitusohjelmaan on kirjattu 
kohta, jossa edellytetään toimenpiteitä työssä jaksamisen edistämiseksi. 


Työolojen kehittämisen suuntauksia Suomessa ja muualla 


Työolojen kehittämistyölle on ollut ja on yhä mielestäni tyypillistä kolme piirrettä: 
yksilökorostuneisuus, asiantuntijapainotteisuus ja kehittämistyön tulosten seuraamattomuus. 


Kehityshankkeille on yleensä ollut tyypillistä se, että työn aloittamisen jälkeen varsinaiset 
kehitystoimenpiteet ovat jääneet puolitiehen - ulkopuolista asiantuntijaa käytettäessä yrityksen omalle 
vastuulle. Tämä on aiheuttanut usein henkilöstön turhautumista ja kielteisiä asenteita kehittämistyötä 
kohtaan. 


Tuloksen parantamiseen tähtäävä työyhteisöjen kehittämistyö on nojautunut paljolti yksilöllisten 
voimavarojen ja ominaispiirteiden mahdollisimman suureen hyväksikäyttöön. Työolosuhteiden 
rakenteellisten tekijöiden, kuten työn vaikutuksesta työntekijään on puhuttu vähemmän. 


Viranomais- sekä terveydenhuoltohenkilöstön merkitys työolojen kehittämisessä 


Työsuojelutarkastajat joutuvat työssään kohtaamaan usein työyhteisöjä, jotka ovat henkisen 
hyvinvoinnin kannalta kriisissä. Toisaalta heidän toimintavalmiutensa ovat näissä kysymyksissä usein 
varsin rajoitetut johtuen mm. ammatillisten ja ajallisten voimavarojen puutteesta. Tarkastajat 
joutuvatkin monesti neuvomaan työyhteisöjä kääntymään asiantuntijoiden puoleen. On tärkeää voida 
arvioida, milloin työyhteisö pystyy itse kehittämään työolojaan ja milloin tarvitaan ulkopuolista 
asiantuntijaa. 


Työterveyshenkilöstö on paljolti tarkastajien kaltaisessa tilanteessa; siltä puuttuu paitsi ammatillista 
pätevyyttä myös työyhteisöjen kehittämiseen tarvittavia ajallisia voimavaroja. Niinpä toiminta onkin 
painottunut usein potilasvastaanottotyöhön, siis varsin kauas alkuperäisestä lain tarkoittamasta 
terveyden haittojen ehkäisystä. 


TUTKIMUS 
Lähtökohdat 


Nyt tarkastettavan väitöskirjan taustalla olivat edellä kuvatut ongelmat. Ensimmäiset tutkimusta 
koskevat ajatukseni syntyivät jo vuonna 1987, jolloin työturvallisuuslain uudistus oli 
loppuvaiheissaan; oli tarve saada sisältöä psyykkisen ja sosiaalisen työsuojelun käsitteeseen. 


Tavoitteet 


Yhtenä tutkimuksen tavoitteena oli selvittää, millä ehdoilla työyhteisöt voivat kehittää työolojaan 
ilman ulkopuolisia asiantuntijoita. Tutkittiin myös, miten työympäristö vaikuttaa ihmiseen ja miten 
ihmisen psyykkiset prosessit vaikuttavat ympäristön havaitsemiseen. Niin ikään tutkittiin, millaisia 
yhteyksiä voidaan löytää ympäristön, yksilöllisten tekijöiden ja terveyden välillä. Oman 
tutkimusalueensa muodostivat tutkimuksessa käytettyjen menetelmien - Job Diagnostic Survey (JDS) 
ja Eigenzustand (EZ) - luotettavuuden selvittäminen. Näistä ensiksi mainittu, JDS, mittaa koettuja työn 
objektiivisia piirteitä, jälkimmäinen koettua työn aiheuttamaa lyhytkestoista henkistä 
kuormittuneisuutta. 


Aineisto ja tutkimuksen suorittaminen 


Tutkimuksessa oli mukana yhteensä 15 työyhteisöä Posti- ja Telelaitoksen sekä työsuojeluhallinnon 
piiriorganisaatiosta. Aineisto käsitti sekä ns. pitkittäis- että poikkileikkausaineiston. Tutkimusaineisto 
kerättiin vuosina 1989-1990. Lähetettyjä kyselylomakkeita oli kaikkiaan 1333 kpl, joista palautettiin 
755. Kokonaisvastausprosentiksi muodostui n. 57. 


Pitkittäisaineisto koostui kahdesta tai kolmesta peräkkäisestä mittauksesta, joissa selvitettiin 
työntekijöiden kokemia muutoksia työn piirteissä, työyhteisön toimivuudessa, kuormittuneisuudessa, 
itsearvostuksessa, työviihtyvyydessä, halukkuudessa kehittää työoloja sekä sairauspoissaolojen 
muutoksia. Seurannan kohteena olivat n.s. kehitys- ja vertailuyhteisöt. 


Poikkileikkausaineisto koostui ensimmäisen mittauksen tuloksista toisistaan riippumattomissa 
työyhteisöissä. Aineistolla tutkittiin työntekijän kokemusta työyhteisöstään yleisellä tasolla ja tämän 
kokemuksen vaikutusta psyykkiseen kuormittumiseen, itsearvostukseen, halukkuuteen kehittää 
työoloja sekä sairastavuuteen. Aineistolla tutkittiin myös käytettyjen JDS- ja EZ- menetelmien 
rakenteellista luotettavuutta käyttäen hyväksi myös pitkittäisaineistoa. 


Menetelmät 


Työn viiden ydinpiirteen kokemista tutkittiin Hackmanin ja Oldhamin Yhdysvalloissa kehittämällä Job 
Diagnostic Survey (JDS) menetelmällä. Menetelmä perustuu olettamukseen, että ns. objektiiviset työn 
piirteet vaikuttavat työntekijään joko myönteisesti tai kielteisesti. 


Työn ja työolosuhteiden aiheuttamaa ns. lyhytkestoista psyykkistä kuormittuneisuutta mitattiin 
saksalaisella kielialueella kehitetyllä Eigenzustand- (EZ) menetelmällä, jossa oli yhteensä 39 osiota. 
Tutkimuksessa käytetyt menetelmien suomenkieliset versiot oli kehitetty Helsingin teknillisen 
korkeakoulun Työpsykologian ja johtamistaidon laboratoriossa. 


Työyhteisön toimivuutta mitattiin tutkijan laatimilla kysymyksillä, joita olivat yhteistyö esimiesten ja 
alaisten kesken, yhteistyö työntekijöiden kesken, työsuojelun ja työterveyshuollon toimivuus, 
osallistumis- ja vaikuttamismahdollisuudet sekä halukkuus kehittää työoloja. 


Itsearvostusta mitattiin M. Rosenbergin kehittämällä itsearvostusmittarilla. Menetelmä koostui 
kymmenestä väittämästä, jotka muodostivat summa-asteikon. Mittarin suomenkielinen versio 
kehitettiin tutkimusta varten tutkijan toimesta. 


Työviihtyvyyttä tutkittiin M. Ojasen kehittämällä työviihtyvyys- mittarilla. Mittari käsitti yhden 
kysymyksen, johon vastaus annettiin jana-asteikolle 0-100. 


Sairastavuutta mitattiin tutkijan laatimilla kysymyksillä, joiden avulla selvitettiin sairauspäivien 
määrää ja kestoa viimeksi kuluneen puolen vuoden aikana. Vastauksista laadittiin suhteellisia 
sairauspoissaoloja kuvaavia lukuja: sairauspoissaolopäivät työyhteisössä, työntekijäkohtaiset 
sairauspoissaolopäivät sekä sairauspoissaolojakson pituus. 


Pääasiallisina tilastollisina menetelminä käytettiin Lisrelin konfirmatorista faktori- ja polkuanalyysia 
sekä varianssianalyysia. 


Keskeiset tulokset ja johtopäätökset 


Käytetyt menetelmät (JDS ja EZ ) osoittautuivat luotettaviksi kansainvälisestikin vertailtuina. Tulokset 
tukivat olettamuksia menetelmien teoreettisesta rakenteesta. EZ-menetelmä osoittautui mittaavan työn 
aiheuttamaa psyykkistä kuormittuneisuutta. 


Saatiin tukea olettamukselle, että työyhteisöjen on mahdollista kehittää työolojaan omatoimisesti 
tietyillä ehdoilla. Näitä olivat mm.:: 


-työyhteisö oli riittävän pieni ja sijaitsi yhdessä paikassa 

- työyhteisö toimi tarkoituksenmukaisella tavalla eli yhteistyö esimiesten ja alaisten sekä 
työntekijöiden kesken toimi riittävän hyvin; työsuojelu toimi riittävän hyvin ja 
osallistumismahdollisuudet työyhteisön toimintaan olivat riittävät 

- muutoksen nopeus oli kohtuullinen (hallittavissa) 

- esimies oli järjestelykykyinen, halukas kehitystyöhön ja otti vastuuta kehittämisestä 

- kehittämisryhmä oli toimiva; sen kokoonpano ja työtavat olivat joustavia ja aktiivisia ja 
se nautti henkilöstön luottamusta (oikein valittu) 

- kehittämismenetelmä oli tarkoituksenmukainen, esim siten, että se mahdollisti 
palautteen saannin yhteisön toimivuuden kehittymisestä toiminnan aikana 

- henkinen hyvinvointi oli riittävän hyvää, koska se vaikutti työolojen 
kehittämispätevyyden tunteen kehittymiseen (kompetenssimotivaatio) 


Tutkimuksessa saatiin näyttöä ihmiselle ominaisesta yleisestä työympäristön havainnointitavasta, 
joka on riippumaton yksittäisen työntekijän tai yhteisön ominaisuuksista. Näyttääkin siltä, että 
työntekijän havaitsema työympäristö on yhteydessä objektiivisiin, työyhteisön rakenteellisiin 
tekijöihin. 


Tulokset osoittivat, että työyhteisön toimivuuden parantuminen lisää työntekijän henkistä hyvinvointia 
ja päin vastoin: toimivuuden huononeminen heikentää sitä. Voitiin osoittaa, että työntekijä tuntee 
voivansa paremmin, kun yhteistyö esimiehen ja työntekijöiden kesken sujuu paremmin, kun työsuojelu 
toimii paremmin ja kun osallistumismahdollisuudet työyhteisön toimintaan ovat paremmat kuin silloin, 
kun yhteistyö sujuu huonommin, työsuojelun toiminta on puutteellista ja kun 
osallistumismahdollisuudet ovat huonommat. Kun työntekijä kokee itsensä vähemmän rasittuneeksi ja 
hänen motivaationsa on parempi, hän myös arvostaa itseään enemmän. 


Työn rakenteelliset piirteet, kuten työn vaatimat taidot, työn sosiaalinen merkittävyys ja itsenäisyys 
näyttävät vaikuttavan työntekijän henkiseen hyvinvointiin. Työntekijä tuntee itsensä henkisesti 
terveemmäksi silloin, kun työ tarjoaa enemmän haasteita, joista hän selviytyy; kun hän kokee työnsä 
sosiaalisesti merkitsevämmäksi ja kun hänellä on enemmän mahdollisuuksia vaikuttaa työtapaansa 
kuin silloin, kun hän kokee työn antavan vähemmän haasteita ja olevan vähemmän merkityksellistä ja 
kun hän kokee vaikutusmahdollisuutensa vähäisemmiksi. 


Työtyytyväisyydellä on tutkimustulosten perusteella välittävä rooli työyhteisön toimivuuden ja 
henkisen hyvinvoinnin välillä. Mitä paremmat työntekijän osallistumismahdollisuudet työyhteisön 
toimintaan ovat, mitä paremmin työsuojelu toimii ja mitä paremmin yhteistyö toimii esimiehen ja 
alaisten välillä sitä tyytyväisempi ja henkisesti vähemmän rasittunut työntekijä on. Ja päinvastoin: mitä 
huonommat työntekijän osallistumismahdollisuudet ovat, mitä huonommin työsuojelu ja yhteistyö 
esimiehen ja alaisten kesken toimii, sitä tyytymättömämpi ja henkisesti rasittuneempi työntekijä on. 


Tutkittaessa henkisen hyvinvoinnin (toimintavalmius, kuormittuneisuus) sekä itsearvostuksen ja 
työolojen kehittämishalukkuuden välisiä suhteita, havaittiin, että itsearvostus ja työolojen 
kehittämishalukkuus muodostivat oman faktorin eli ulottuvuuden, joka nimettiin kehityspätevyydeksi? 
(engl. kielinen vastine: The Sense of Competence for Development). 


Näyttää ilmeiseltä, että tunne pätevyydestä kehittää työoloja toimii välittävänä mekanismina 
työympäristön havaitsemisessa kuitenkin niin, että henkinen hyvinvointi, kuten jaksaminen vaikuttaa 
ensin kehittämispätevyyden kokemiseen. Kun työntekijät jaksavat paremmin, he myös arvostavat 
itseään enemmän. Tällöin he myös kokevat, että yhteistyö työntekijöiden kesken sujuu paremmin ja 
heidän osallistumismahdollisuutensa ovat paremmat kuin päinvastaisessa tapauksessa. Tämän 
seurauksena he myös haluavat kehittää enemmän työolojaan sekä kokevat, että työ tarjoaa enemmän 
sopivia haasteita ja on itsenäisempää kuin päin vastaisessa tapauksessa. 


Hyvät työn piirteet näyttävät tutkimuksen valossa olevan yhteydessä vähäisempiin 
sairauspoissaoloihin. Kun työntekijät voivat käyttää taitojaan tarkoituksenmukaisesti työssään ja kun 
he kokevat työnsä sosiaalisesti merkitsevämmäksi, he ovat vähemmän poissa töistä sairauden vuoksi 
kuin päinvastaisessa tapauksessa. 


Myös suurempi itsearvostus näyttää olevan yhteydessä vähäisempiin sairauspoissaoloihin. Kun 
työntekijät arvostavat itseään enemmän, he ovat vähemmän poissa töistä sairauden vuoksi kuin päin 
vastaisessa tapauksessa. 


Yhteistyö työntekijöiden kesken näyttää niin ikään vaikuttavan terveyteen. Kun työntekijä kokee 
yhteistyön työntekijöiden kesken sujuvan paremmin, hän on sairauden vuoksi vähemmän poissa töistä 
kuin päin vastaisessa tapauksessa. Vähäisemmät sairauspoissaolot kertovatkin todennäköisesti mm. 
paremmasta yhteistyöstä työntekijöiden kesken. 


Yleiset johtopäätökset 


Yhteenvetona todettakoon, että työolot voivat joko parantaa tai huonontaa ihmisen henkisiä 
voimavaroja kohdata työn vaatimuksia osana elämän kokonaiskuormaa. Siten ne vaikuttavat myös 
terveyteen ja työn tuloksellisuuteen. Työyhteisöjen uudistamista tarvitaan niiden rakenteiden ja 
toimintojen muuttamiseksi ihmiselle sopivimmiksi. Työviihtyvyys on ilmeisesti oletettua tärkeämpi 
mittari arvioitaessa työolojen laatua ja työolojen kehittämistarpeita. 


